...biex ikun stabbilit jekk l-istat Malti jistax jinżamm responsabbli għall-qtil ta' Caruana Galizia Iċ-Ċentru Ewropew għall-Istampa u l-Libertà tal-Midja, flimkien ma’ 25 organizzazzjoni internazzjonali, bagħtu ittra lill-Prim Ministru Joseph Muscat iħeġġuh biex jiftaħ inkjesta pubblika dwar il-qtil tal-ġurnalista Daphne Caruana Galizia. L-ittra tisħaq li minkejja li immedjatament wara l-qtil, kważi sena ilu, infetħu proceduri kriminali u anke inkjesta maġisterjali, it-tnejn li huma jiffukaw biss biex jinstab il-moħħ u dawk li wettqu l-qtil. Madanakollu, l-organizzazzjonijiet qed jisħqu li teħtieġ investigazzjoni aktar wiesgħa li tinvestiga jekk l-istat Malti jistax jinżamm responsabbli għaċ-ċirkostanzi li waslu għall-qtil ta’ Caruana Galizia. Saħqu li l-Gvern Malti għandu jimxi mal-Artiklu 2 tal-Konvenzjoni Ewropea u jeżamina jekk il-qtil ta’ Caruana Galizia setax kien evitat, jekk ittiħdux biżżejjed passi biex tkun protetta l-ħajja tal-ġurnalista u x’passi għandha tieħu Malta biex tevita li jkun hemm inċidenti simili fil-futur. Fakkru lill-Prim Ministru li f’Awwissu ta’ din is-sena, kumpanija ta’ Avukati internazzjonali, Doughty Street Chambers u Bhatt Murphy Solicitors, ibbażata f’Londra, saħqu li għandha tinfetaħ inkjesta pubblika indipendenti biex ikun stabbilit jekk l-istat Malti jistax jinżamm responsabbli għall-qtil ta’ Daphne Caruana Galizia. Il-Gvern kien irrifjuta u wera d-diżappunt tiegħu għall-fatt li l-opinjoni legali maħruġa minn din id-ditta ta’ avukati kien fiha numru ta’ allegazzjonijiet li fi kliemu mhumiex sostnuti u insinwazzjonijiet bla bażi kif ukoll informazzjoni skorretta. Kien hawn, li l-organizzazzjonijiet ħeġġew lill-Prim Ministru biex jikkunsidra mill-ġdid il-pożizzjoni tiegħu u immedjatament jirrispondi għat-talba li qed tagħmel il-familja tal-ġurnalista biex tinfetaħ inkjesta pubblika u indipendenti mill-awtoritajiet Maltin. Insistew, li l-ħajja u l-vuċi tal-ġurnalisti f’Malta u anke madwar l-Ewropa, jiddependu minn din l-inkjesta pubblika. Talbuh biex iwieġeb bil-miktub għal din it-talba tagħhom. L-organizzazzjonijiet li ffirmaw l-itttra huma: